***Nr. 26/24.06.2021***

**COMUNICAT DE PRESĂ**

**Comuna Sânpetru de Câmpie a câștigat și va implementa un nou proiect, în beneficiul unei categorii largi de populație**

Vineri, 25 iunie 2021, începând cu ora 11.00, la sediul Primăriei comunei Sânpetru de Câmpie, județul Mureș, în prezența tuturor factorilor implicați, va avea loc lansarea oficială a proiectului ***“ACUM pentru incluziunea socială în Sânpetru de Câmpie” – cod PN4009,***  în cadrul programului “Dezvoltare locală, combaterea sărăciei și creșterea incluziunii romilor" finanțat prin Granturile SEE și Norvegiene 2014-2021, menit să vină în sprijinul persoanelor defavorizate din cadrul acestei comunități.

Primăria comunei Sânpetru de Câmpie este promotorul proiectului alături de partenerii săi, Școala Gimnazială Sfântul Petru din localitate și Fundația Buckner din Târgu Mureș, valoarea contractului fiind de 3.108.363,50 lei din care valoarea grantului 2.642.341,02, iar cofinanțare din fonduri publice de 466.295,48 lei.

***“ACUM pentru incluziunea socială în Sânpetru de Câmpie”***  se implementează din mai 2021 și până în luna decembrie 2023. Acesta este structurat pe patru direcții principale: asistență socio-medicală, componenta de locuit, formare profesională și educație pentru copiii provenind din medii sociale defavorizate.

Ca elemente de finalitate, proiectul prevede un număr de 450 de beneficiari, 150 de locuințe întabulate și 60 de copii care vor urma cursuri suplimentare, remediale. O treime din beneficiarii programului vor fi persoane de etnie romă.

**Sânpetru de Câmpie**

**24.06.2021**